Sit Verstappen in ’n Mercedes en kyk wat gebeurMax Verstappen EN Lewis Hamilton. Foto: Guiseppe Cacace/AFP. Nelson Piquet, die voormalige F1-wêreldkampioen, het in ’n onderhoud gesê dat Max Verstappen vir Lewis Hamilton sou ore aansit indien hulle al twee agter die stuur van ’n Mercedes sou klim. Verstappen, wat tans in die kleure van Red Bull in aksie is, het Sondag in Bahrein vir Hamilton tot die heel uiterste beproef. Die 36-jarige wêreldkampioen het egter die eerste ren in vanjaar se reeks naelskraap met 0,745 sekondes gewen. Hoewel Piquet glo dat dit moeilik is om die twee renjaers met mekaar te vergelyk omdat hulle vir verskillende spanne jaag, meen hy dat die vonke sou spat indien hulle dieselfde Mercedes sou ry. “As Max vir Mercedes gejaag het, is ek daarvan oortuig dat hy vir Lewis ’n ding of twee sou wys,” het Piquet vir Motorsport.com gesê. “Max is baie meer aggressief. Natuurlik maak hy dan meer foute, maar ek glo dat hy beter as Lewis is.” Volgens Piquet het die Brit dinge dalk ’n bietjie te maklik met Valtteri Bottas as spanmaat en dat dinge ’n bietjie reggeskud moet word. Tog het Hamilton vroeër gesê dat die 31-jarige Fin meer lof verdien. “Valtteri kry nie altyd die nodige krediet nie, maar hy is ’n ongelooflik vinnige renjaer. Ek dink hy is beter as die meeste ander ouens hier; nie net wat bestuursvernuf betref nie, maar ook wat sy ingesteldheid en benadering betref,” het hy van sy spanmaat gesê. Lewis Hamilton. (Albert Gea via AP) Maar Hamilton se bestuursvernuf word al vir ’n geruime tyd teen die Mercedes-motor se klas opgeweeg. Die 81-jarige Britse motorsportlegende, sir Jackie Stewart, het verlede jaar ook gesê dat die Mercedes-enjin die verskil maak. “Moet my nie verkeerd verstaan nie, Lewis kan ongelooflik goed bestuur en ek kraak geensins sy vaardighede agter die stuur af nie,” het hy gesê. Volgens Stewart het renjaers soos die Argentyn, Juan Manuel Fangio, amper iets soortgelyks as Hamilton vermag, maar hy het nooit lank by dieselfde motorvervaardiger gebly nie. “Lewis het ’n baie goeie besluit geneem toe hy McLaren vir Mercedes verlaat het. Ek haal trouens my hoed vir hom daaroor af. Maar om eerlik te wees, die Mercedes-enjin is tans só superieur dat dit amper onregverdig is. “Dit is moeilik om vir só ’n renjaer dieselfde respek te hê as vir iemand wat amper iets soortgelyks met ’n swakker motor vermag het.”